എംപിമാര്ക്കും എംഎല്എമാര്ക്കും എതിരായ ക്രിമിനല് കേസുകള് പിന്വലിച്ചത് പുനഃപരിശോധിക്കണം : സുപ്രീം കോടതി ഉത്തരവ് ന്യുഡല്ഹി: സെപ്റ്റംബര് 2020 ന് ശേഷം പിന്വലിച്ച കേസുകള് പുനഃപരിശോധിക്കാന് സുപ്രീംകോടതി ഉത്തരവ് . എംപിമാര്ക്കും എംഎല്എമാര്ക്കും എതിരായ ക്രിമിനല് കേസുകള് പിന്വലിച്ചതുമായി ബന്ധപ്പെട്ടാണ് സുപ്രീം കോടതിയുടെ വിധി. എംപിമാര്ക്കും എംഎല്എമാര്ക്കും എതിരെയുള്ള 36 കേസുകളാണ് കേരളത്തില് പിന്വലിച്ചത്. എന്തുകൊണ്ട് കേസുകള് പിന്വലിച്ചുവെന്ന് സര്ക്കാരുകള് ഹൈക്കോടതികളെ അറിയിക്കണമെന്ന് സുപ്രൂംകോടതി നിര്ദ്ദേശിച്ചു. കേസുകള് പരിശോധിച്ച് ഹൈക്കോടതികള് ഉചിതമായ തീരുമാനം എടുക്കണമെന്നും സുപ്രീംകോടതി അറിയിച്ചു. ഹൈക്കോടതിയുടെ അനുമതിയില്ലാതെയാണ് കേരള സര്ക്കാര് കഴിഞ്ഞ ഒരു വര്ഷത്തിനുള്ളില് 36 കേസുകള് പിന്വലിച്ചത്. കഴിഞ്ഞ രണ്ടുവര്ഷത്തിനിടയില് രജിസ്റ്റര് ചെയ്ത കേസുകളിലാണ് ഇതിലേറെയും. തിരുവനന്തപുരം ജില്ലയില് 26 കേസും വയനാട്ടില് ഒരു കേസും തലശ്ശേരി കോടതിയില് ഉണ്ടായിരുന്ന 9 കേസും ഒരു വര്ഷത്തിനുള്ളില് സര്ക്കാര് പിന്വലിച്ചു. ഹൈക്കോടതികളുടെ അനുമതിയില്ലാതെ എംപിമാര്ക്കും എംഎല്എമാര്ക്കും എതിരെയുള്ള കേസുകള് പിന്വലിക്കരുതെന്നായിരുന്നു സുപ്രീംകോടതി നിര്ദ്ദേശം. കഴിഞ്ഞ ഒരു വര്ഷത്തിനിടയില് പിന്വലിച്ച കേസുകള് പുനഃപരിശോധിക്കേണ്ടതാണെന്നും കോടതി വാക്കാല് പരാമര്ശം നടത്തിയിരുന്നു. കേരളത്തില് വിവിധ ജില്ലകളിലായി എംപിമാര്ക്കും എംഎല്എമാര്ക്കുമെതിരെ 380 കേസുകള് പരിഗണനയിലുണ്ട്. ഏറ്റവും അധികം കേസുകള് ഉള്ളത് തിരുവനന്തപുരത്താണ്. രണ്ടാമത് കോട്ടയം ജില്ലയില്. എംപിമാര്ക്കും എംഎല്എമാര്ക്കും എതിരെയുള്ള കേസുകളുടെ കാര്യത്തില് വിശദമായ ഉത്തരവ് ഉടന് ഇറക്കുമെന്ന് സുപ്രീംകോടതി വ്യക്തമാക്കിയിട്ടുണ്ട്. ഇതില് ഒരു വര്ഷത്തിനുള്ളില് പിന്വലിച്ച കേസുകള് പുനഃപരിശോധിക്കണമെന്ന നിര്ദ്ദേശം ഉണ്ടായാല് 36 കേസുകളില് നിന്ന് പുറത്തുപോയ എംഎല്എമാര്ക്കും എംപിമാര്ക്കും വിചാരണ നേരിടേണ്ടിവരും.